SKRIFTLIG FORESPØRGSEL P-1566/02

af Freddy Blak (GUE/NGL) til Kommissionen

(28. maj 2002)

Om: Interessekonflikt inden for GD for transport

Kommissionen har i september 2001 godkendt en beslutning (C (2001) 2654) om fastlæggelse af et retningsgivende flerårigt program for fællesskabsstøtte til TEN transportprojekter i tidsrummet 2001-2006. En af de fastlagte prioriteter er en græsk motorvej, via Egnatia (prioritet nr. 7). Ifølge beslutningen er en af de udpegede støttemodtagere Egnatia S.A., hvis leder og direktør er gift med den kontorchef, under hvis anvisninger den finansielle støtte kontrolleres.

Er Kommissionen enig i, at der foreligger en alvorlig interessekonflikt?

Kan Kommissionen meddele Parlamentet følgende:

- hvor store EU-midler er der ydet til dette projekt i 2001 og 2002?

- hvilken national afgørelse står bag bevillingen af det nationale tilskud på 50 %?

Svar afgivet på Kommissionens vegne af Loyola de Palacio

(25. juni 2002)

Det vejledende flerårige program (VFP), som det ærede medlem henviser til, blev vedtaget af Kommissionen den 19. september 2001 i henhold til bestemmelserne i Rådets forordning (EF) nr. 2236/95 af 18. september 1995 om generelle regler for Fællesskabets finansielle støtte inden for transeuropæiske net(1), ændret ved Europa-Parlamentets og Rådets forordning (EF) nr. 1655/1999 af 19. juli 1999(2).

Programmet omfatter et beløb på 30 millioner EUR til undersøgelser og støtteforanstaltninger i tidsrummet 2001-2006 for Egnatiadelen af det prioriterede projekt nr. 7 (PATHE-Egnatia), som udgør en del af det transeuropæiske transportnet (T-TEN). Den finansielle støtte over TEN-transportbudgettet for tidsrummet 2001-2006 er fastsat vejledende i VFP på grundlag af det græske økonomiministeriums ansøgning og efter Kommissionens analyse og de normale udvalgsprocedurer. Støttemodtager er det græske økonomiministerium, og Egnatia Odos S.A. er ansvarlig for gennemførelsen.

I henhold til programmet er der i 2001 blevet ydet støtte for 12,5 millioner EUR til projektet. Der er endnu ikke truffet beslutning om udbetaling af tranchen for 2002 (12 millioner EUR).

Fællesskabets bidrag udgør 50 % af de skønnede omkostninger, og det garanteres i ministeriets ansøgning, at de resterende 50 % vil blive finansieret af de græske myndigheder. Ved udbetaling af støtten kontrollerer Kommissionen, at Fællesskabets bidrag ikke overstiger de godkendte 50 % af projektets omkostninger eller det beløb, som er fastsat i absolutte tal i beslutningerne om udbetaling af de årlige trancher.

Det skal understreges, at projektet desuden støttes finansielt af Den Europæiske Fond for Regionaludvikling (EFRU), Samhørighedsfonden og ved hjælp af lån fra Den Europæiske Investeringsbank (EIB).

Forvaltningen af Egnatiaprojektet varetages af virksomheden Egnatia Odos S.A., som hører under den græske stat (ministeriet for miljø, planlægning og offentlige arbejder). Denne virksomhed er oprettet i henhold til EF-støtteramme (EFSR) II efter forhandlinger med Kommissionen.

Kommissionen vil gerne understrege over for det ærede medlem, at den allerede er blevet informeret om den nævnte sag. Efter anmodning fra Generaldirektoratet for Energi og Transport er der blevet igangsat en administrativ undersøgelse. Undersøgelsen blev indledt den 20. marts 2002 i forståelse med den pågældende kontorchef.

Mens undersøgelsen pågår, påhviler ansvaret for ethvert spørgsmål i forbindelse med projektet den tjenestemand, der står for TEN-transportprojekterne i Grækenland, og som aflægger rapport direkte til direktøren. Den kontorchef, der nævnes i forespørgslen, har således ikke ansvaret for hverken forvaltningen af projektet eller kontrollen med dette.

(1) EFT L 228 af 23.9.1995.

(2) EFT L 197 af 29.7.1999.